Erlendum atvinnulausum hefur fjölgað hlutfallslega meira en innlendum á þessu ári . Töluverður munur er á atvinnuleysi Íslendinga á vinnumarkaði og erlends starfsfólks . Samtals var atvinnuleysi 3,3% í lok september síðastliðinn , atvinnuleysi meðal erlendra starfsmanna er 6,2% en 2,6% hjá innlendum . Þetta kemur fram í umfjöllun Hagfræðideildar Landsbankans í Hagsjá sem birt var á vef bankans í morgun . Staðgreiðsluskrá sýni að fjöldi starfandi fólks á fyrri hluta ársins sé næstum sá sami og á síðasta ári . „ Innlendum starfsmönnum á vinnumarkaði hefur fækkað um 1,8% á þessum tíma , en erlendu starfsfólki fjölgað um 5,8% . Sé litið á tímabilið frá upphafi ársins 2014 fram á mitt ár 2019 hefur starfandi fólki fjölgað að meðaltali um 3,2% milli ára . Þar af hefur erlendu starfsfólki fjölgað að meðaltali um 15,3% á ári og innlendu um 1,3% . Á 2. ársfjórðungi í ár var erlendu starfsfólki enn að fjölga , en innlendu starfsfólki hafði fækkað um rúm 2% milli ára . Á seinni hluta ársins 2016 og seinni hluta 2017 fjölgaði erlendu starfsfólki að jafnaði um meira en fjórðung milli ára , “ segir í Hagsjá Landsbankans . „ Nú í lok september voru rúmlega 2.600 erlendir starfsmenn á atvinnuleysisskrá , eða 37,1% atvinnulausra . Atvinnuleysi erlendra starfsmanna er hins vegar 6,2% og meðalatvinnuleysi allra 3,3% . “